Rapport fil-qosor mill-Kummissjoni - Ir-risposti ta’ l-Istati Membri dwar ir-Rapport Annwali 2004 tal-Qorti ta’ l-Awdituri {SEG(2006) 524} /* KUMM/2006/0184 finali */





[pic] | KUMMISSJONI TAL-KOMUNITAJIET EWROPEJ | Brussel 22.4.2006 KUMM(2006) 184 finali RAPPORT FIL-QOSOR MILL-KUMMISSJONI Ir-risposti ta’ l-Istati Membri dwar ir-Rapport Annwali 2004 tal-Qorti ta’ l-Awdituri {SEG(2006) 524} WERREJ 1. Introduzzjoni 3 2. Preparazzjoni tar-Rapport Annwali tal-Qorti ta’ l-Awdituri 4 3. Qafas ta’ verifika u kontroll 5 4. Sejbiet sostantivi fl-2004 7 4.1. Politika agrikola 8 4.2. Azzjonijiet strutturali 9 5. Konklużjoni 10 1. Introduzzjoni Il-Qorti ta’ l-Awdituri (‘il-Qorti’ jew ‘ECA’) ippubblikat ir- Rapport Annwali għas-sena finanzjarja 2004 (‘Rapport Annwali 2004) fil-15 ta’ Novembru 2005[1]. Fir-rapport, il-Qorti ppreżentat id-Dikjarazzjonijiet ta’ Assigurazzjoni tagħha (‘id-DAS’) u l-informazzjoni ta’ sostenn, flimkien ma’ l-osservazzjonijiet dwar il-ġestjoni fl-Istati Membri. Minħabba l-obbligu taħt ir-Regolament Finanzjarju[2], il-Kummissjoni informat minnufih lill-Istati Membri b’dawn l-osservazzjonijiet kif ukoll bis-sejbiet identifikati mill-Qorti matul il-verifiki tagħha u attribwiti lill-Istati Membri. L-Istati Membri kienu mistiedna li jippreżentaw ir-risposti tagħhom sal-15 ta’ Diċembru 2005. Il-biċċa l-kbira ta’ l-Istati Membri rrispondew fiż-żmien stipulat jew ftit wara l-iskadenza stretta, u f’ħafna każijiet dawn ippreżentaw kummenti dettaljati ħafna. Peress li kien meħtieġ iż-żmien għat-traduzzjoni u għal analiżi bir-reqqa tar-risposti riċevuti, il-Kummissjoni ma setgħetx tippreżenta r-rapport fil-qosor tagħha sal-15 ta’ Frar 2005, iżda l-Viċi President KALLAS informa lill-Parlament Ewropew u lill-Kunsill (ECOFIN) bis-sejbiet prelimiari[3]. Is-sena 2006 iġġib magħha żewġ sfidi fil-qasam tal-verifika esterna u l-approvazzjoni. Waħda mill-isfidi hi l-implimentazzjoni tal- Pjan ta’ Azzjoni għal Qafas Integrat ta’ Kontroll Intern [4] (‘Pjan ta’ Azzjoni’) adottat mill-Kummissjoni fis-17 ta’ Jannar 2006. L-għan tiegħu hu li jipprovdi lill-Qorti b’assigurazzjoni raġonevoli li l-fondi ta’ l-UE jintefqu b’mod legali u regolari. Madankollu, il-Pjan ta’ Azzjoni mhux se jwassal għar-riżultati mistennija sakemm l-atturi rilevanti kollha, jiġifieri, il-Parlament Ewropew, il-Qorti ta’ l-Awdituri, l-Istati Membri u l-Kummissjoni – waqt li jieħdu f’kunsiderazzjoni r-responsabbiltajiet rispettivi u l-indipendenza tagħhom – jikkontribwixxu għall-implimentazzjoni tas-16-il azzjoni. L-isfida l-oħra hija l-iskadenza l-ġdida u iktar stretta għall-preparazzjoni tar-Rapport Annwali tal-Qorti. Hekk kif inhu stipulat fir-Regolament Finanzjarju[5], minn issa ’l quddiem, ir-Rapport Annwali għandu jkun ippubblikat sal-31 ta’ Ottubru l-iktar tard, jiġifieri xahar iktar kmieni minn qabel. Dan iżid il-ħtiġijiet fuq il-partijiet kollha involuti fil-preparazzjoni tar-Rapport – jiġifieri, il-Qorti ta' l-Awdituri, il-Kummissjoni u l-Istati Membri - biex jiżguraw li l-iskambju ta' l-opinjonijiet preċedenti dwar is-sejbiet preliminari tal-Qorti jsir b'mod effiċjenti. Taqsima 2 tikkunsidra d-diffikultajiet marbuta ma’ l-iskadenzi iktar stretti li l-Qorti għandha tirrispetta dwar ir-Rapport Annwali. Taqsima 3 tippreżenta rimarki magħmula mill-Istati Membri dwar il-qafas ta’ verifika u kontroll. Taqsima 4 fiha analiżi tas-sejbiet attribwiti lill-Istati Membri fi ħdan il-politika agrikola u l-azzjonijiet strutturali. Il-Konklużjonijiet jinsabu f’Taqsima 5[6]. 2. Preparazzjoni tar-Rapport Annwali tal-Qorti ta’ l-Awdituri Iż-żmien disponibbli għall-preparazzjoni tar-Rapport Annwali 2005 huwa xahar inqas minn qabel minħabba l-obbligu li r-rapport jiġi ppubblikat sal-31 ta’ Ottubru. Dan għandu implikazzjonijiet għall-Qorti kif ukoll għall-Kummissjoni u l-Istati Membri. Matul is-sena finanzjarja jew ftit wara, il-Qorti twettaq verifiki dwar proċeduri u tranżazzjonijiet fil-Kummissjoni u fl-Istati Membri. Fl-Istati Membri, il-Qorti tivverifika li l-benfiċjarju finali jissodisfa l-kundizzjonijiet għall-għajnuna (per eżempju li l-medda ta’ l-għalqa jew in-numru ta’ l-annimali jkunu korretti, jew li l-proġett iffinanzjat mill-Fondi Strutturali jkun twettaq), u li proċeduri xierqa ta’ kontroll huma fis-seħħ. Wara kull missjoni ta’ verifika, il-Qorti tanalizza s-sejbiet u tibgħat l-osservazzjonijiet preliminari f’hekk imsejħa ittri SP[7] lill-Kummissarji rilevanti jew lill-istituzzjonijiet supremi ta’ verifika nazzjonali, skond jekk il-fondi humiex immexxija fuq il-livell ċentrali jew ta’ l-Istati Membri. Tipikament, il-Qorti titlob lill-Kummissjoni jew l-Istati Membri biex jirrispondu fi żmien xahrejn. M’hemm l-ebda obbligu li jirrispondu lill-Qorti iżda hija prassi komuni – minkejja li ħafna mir-risposti jaslu wara d-data ta’ skadenza stabbilita mill-Qorti. S’issa, il-Qorti kellha tirċievi r-risposti ta’ l-Istati Membri fir-Rebbiegħa jew kmieni fis-Sajf sabiex tkun tista’ tittraduċi, tanalizza u sakemm ikun possibbli tinkorpora l-kummenti fir-Rapport Annwali li jrid ikun ippubblikat sat-30 ta’ Novembru. Dan kien minħabba ż-żmien meħtieġ għall-proċeduri interni tal-Qorti, il-proċedura kontradittorja mal-Kummissjoni f’Ġunju-Settembru kif ukoll it-traduzzjoni tar-rapport issa f’20 lingwa. Madankollu, rigward is-sena finanzjarja 2004, ħafna mill-Istati Membri ppreżentaw ir-risposti għall-sejbiet sostantivi[8] f’Ġunju jew aktar tard. Dan seħħ, minn naħa l-waħda minħabba li l-Qorti bagħtet parti sewwa mill-ittri SP f’Mejju-Lulju[9], u min-naħa l-oħra minħabba li f’ħafna każijiet, l-Istati Membri bagħtu r-risposti iktar minn 60 jum wara l-wasla ta’ l-ittra SP. B’konsegwenza ta’ dan, xi Stati Membri sabu li r-risposti tagħhom ma ttieħdux f’kunsiderazzjoni mill-Qorti. Per eżempju, fl-osservazzjonijiet tagħha dwar ir-Rapport Annwali 2004, il-Finlandja indikat “li risposti għall-osservazzjonijiet preliminari tal-Qorti ta’ l-Awdituri mhux dejjem ittieħdu f’kunsiderazzjoni fil-konklużjonijiet ippreżentati fir-Rapport Annwali. Minħabba f’hekk, jidher ċar li xi wħud mill-konklużjonijiet huma ħżiena. Il-proċess biex isiru r-risposti u l-ispjegazzjonijiet ħafna drabi jinvolvi ħafna problemi meta mqabbla ma’ l-effett minimu li mbagħad dawn ikollhom fuq il-konklużjonijiet finali tal-Qorti ta’ l-Awdituri.” Dan kien appoġġjat mill-Polonja li qalet li “...aħna mħassba li l-Qorti ta’ l-Awdituri ma ħaditx f’kunsiderazzjoni l-ispjegazzjoni tagħna ta' l-iżbalji li nstabu wara l-missjoni ta' spezzjoni tal-Qorti Ewropea ta’ l-Awdituri. B’riżultat ta’ dan, il-materjal ta’ spjegazzjoni mibgħut lill-Kummissjoni Ewropea issa huwa l-istess bħal dak mibgħut preċedentement lill-Qorti.” Bħala regola, il-Qorti tinforma lill-Istati Membri bl-analiżi tagħha tar-risposta riċevuta mill-awtoritajiet nazzjonali. Segwitu ta’ din ix-xorta jidher li hu ta’ importanza sabiex jimmotiva l-Istati Membri biex jirreaġixxu għas-sejbiet identifikati mill-Qorti. Bħalma tindika l-Polonja, “...f’dawk il-każijiet fejn l-Istat Membru ma jaqbilx mal-valutazzjoni tal-Qorti dwar il-fatti, u ma jkollu l-ebda indikazzjoni jekk l-ispjegazzjoni pprovduta mill-istituzzjonijiet soġġetti għall-ispezzjoni tkunx ġiet aċċettata, ftit li xejn ikun mistenni li jirrispondi għall-mistoqsijiet dwar in-natura ta’ l-iżbalji misjuba u jekk ittiħditx jew ikunx pjanat li tittieħed azzjoni għal rimedju”. Fid-dawl ta’ l-skadenzi iktar stretti minn issa ’l quddiem, x’aktarx li għandha tingħata kunsiderazzjoni speċifika biex jittejjeb l-iskambju ta’ informazzjoni dwar is-sejbiet bejn il-Qorti, il-Kummissjoni u l-Istati Membri, meta jitqiesu l-problemi partikolari marbuta mat- timetable waqt il-preparazzjoni tar-Rapport Annwali. L-implimentazzjoni ta’ l-azzjonijiet 7, 8 u 9 tal-Pjan ta’ Azzjoni[10], li jiffukaw fuq it-tqassim tar-riżultati ta’ verifika u kontroll, għandha tikkontribwixxi wkoll għal iktar effiċjenza f’dan l-iskambju ta’ informazzjoni. 3. Qafas ta’ verifika u kontroll Kull sena l-Qorti għandha tipprovdi lill-Parlament Ewropew u lill-Kunsill “b’dikjarazzjoni ta’ assigurazzjoni dwar l-affidabilità tal-kontijiet u l-legalità u r-regolarità tat-trażazzjonijiet ta’ bażi”[11]. Din id-dikjarazzjoni ssir permezz tar-Rapport Annwali. Il-Qorti tibbaża d-dikjarazzjoni tagħha fuq erba’ sorsi ta’ evidenza[12]: (a) Eżami ta’ kif taħdem l-istruttura tas-sistemi ta’ superviżjoni u ta’ kontroll kemm fl-istituzzjonijiet tal-Komunità kif ukoll fl-Istati Membri u l-pajjiżi terzi. (b) Ittestjar ta’ kampjuni ta’ tranżazzjonijiet għal kull qasam prinċipali billi twettaq kontrolli sal-livell benefiċjarju finali; ċ) Analiżi tar-rapporti ta’ attività annwali u d-dikjarazzjonijiet tad-Direttorati Ġenerali u l-proċeduri applikati biex dawn jitħejjew; (d) Fejn ikun possibbli, eżaminazzjoni tal-ħidma ta’ awdituri oħra li jkunu indipendenti mill-proċeduri ta' ġestjoni tal-Komunità. Xi Stati Membri, fir-risposti tagħhom lill-Kummissjoni għar-Rapport Annwali 2004, ħadu l-opportunità biex jagħmlu kummenti dwar il-metodi ġenerali tal-verifiki u l-kontrolli. Per eżempju, ir-Renju Unit jipproponi li l-verifiki jkunu stabbiliti “aktar bħala verifiki tas-sistema u tal-proporzjon bejn il-benefiċċji u l-infiq milli bħala verifiki ta’ traċċar tat-trażazzjonijiet [...]. Il-verifiki ta’ traċċar tat-tranżazzjonijiet iġibu żbalji b’ħin speċifiku, ħafna drabi ta’ ammonti minuri, li meta jkunu estrapolati jagħmluha daqs li kieku l-programm kollu huwa żballjat. Dawn l-iżbalji ħafna drabi wkoll ikunu kkoreġuti iktar tard iżda dan ma jkunx rikonoxxut meta l-verifiki jsiru f’perjodu speċifiku.” Franza qed tfittex iktar informazzjoni dwar il-metodu tat-teħid ta’ kampjuni tal-Qorti meta tivverifika l-azzjonijiet strutturali. L-awtoritajiet Franċiżi ma sabu l-ebda referenza dwar il-metodu fir-Rapport Annwali u indikaw li “jittieħdu konklużjonijiet ġenerali minn sejbiet li jsiru fuq operazzjonijiet iżolati, f’numru limitat ħafna u li ħafna jinvolvu ammonti zgħar.” Id-Danimarka tikkunsidra bħala importanti ferm li l-ħidma ta’ l-Istituzzjonijiet Supremi ta’ Verifika ta’ l-Istati Membri tkun inkorporata fil-verifika tad-DAS tal-Qorti kull fejn ikun possibbli. Din tgħid li l-Uffiċċju Nazzjonali ta’ Verifika Daniż ipprovda għall-ewwel darba dikjarazzjoni dwar l-użu tal-fondi ta’ l-UE fid-Danimarka[13] li tgħid li “B’mod ġenerali, l-Uffiċċju Nazzjonali ta’ Verifika għandu l-opinjoni li l-amministrazzjoni, il-ħlas, il-kontabilità u l-kontroll tal-fondi ta’ l-UE kienu sodisfaċenti u konformi ma’ l-ordnijiet u r-regolamenti.” U fl-aħħar nett, il-Ġermanja tisħaq li l-ispejjeż tal-kontrolli huma konsiderevoli. Din tipproponi li “l-infiq ta’ ġestjoni u tas-sistemi ta’ kontroll fl-Istati Membri għandhom ikunu valutati mill-Kummissjoni biex tiżgura li n-nefqa tkun proporzjonata mar-riżultati miksuba.” Dawn il-kummenti juru l-bżonn li jkunu riżoluti kwistjonijiet bħal: - Kif jissolva l-kunflitt li jista’ jkun hemm bejn id-dikjarazzjoni annwali tal-Qorti u l-fatt li xi kontrolli interni huma mfassla biex joperaw matul id-dewmien tal-programmi multi-annwali? - Kif ikun żgurat bilanċ xieraq bejn il-benefiċċji u l-infiq u li dan il-bilanċ jittieħed f’kunsiderazzjoni fid-dikjarazzjoni ta’ assigurazzjoni? - Kif isir użu tajjeb mill-kontrolli eżistenti u mill-għarfien espert u mir-riżorsi eżistenti fl-Istituzzjonijiet Supremi ta’ Verifika fuq il-livell nazzjonali? - Il-Pjan ta’ Azzjoni jipprova jindirizza dawn il-kwistjonijiet minn angoli differenti, partikolarment l-azzjonijiet 3, 4, 7, 8 u 10[14]. Il-Pjan ta’ Azzjoni jiffoka fuq il-promozzjoni tal-maniġment fuq livell operattiv u rapporti ta' sinteżi fuq livell nazzjonali (azzjoni 5). 4. Sejbiet sostantivi fl-2004 Il-Qorti pprovdiet informazzjoni dwar is-sejbiet tagħha dwar is-sena finanzjarja 2004. Peress li l-Qorti la indikat in-numru ta’ verifiki li saru u lanqas il-metodu użat biex tagħmel il-kampjun tat-tranżazzjoni, ma setgħux jittieħdu l-konklużjonijiet dwar jekk il-livell tas-sejbiet kienx sinifikanti. Il-Kummissjoni staqsiet lill-Istati Membri biex jikkummentaw f’aktar dettall dwar is-sejbiet sostantivi, jiġifieri s-sejbiet b’konsegwenzi finanzjarji għall-baġit ta’ l-UE. Ħafna mill-Istati Membri pprovdew l-informazzjoni iżda f’xi każijiet ma kienx possibbli għall-Istati Membri li jirrikonoxxu s-sejbiet fil-listi pprovduti minħabba li l-kodiċi tal-Qorti attribwiti lis-sejbiet ma kinux magħrufa mill-Istat Membru u ma qablux man-numru tal-proġetti użati mill-Istati Membri u/jew mill-Kummissjoni. Il-verifiki mwettqa jirriflettu l-oqsma ta’ politika differenti. Ħafna drabi s-sussidji lill-bdiewa huma marbuta mad-daqs ta’ l-għalqa jew man-numru ta’ annimali. Għalhekk, fi ħdan il-politika agrikola, il-Qorti ħafna drabi tmur fuq il-post biex tkejjel għalqa permezz ta’ tagħmir GPS jew tgħodd l-annimali sabiex tivverifika jekk il-bidwi ikunx iddikjara l-figuri tajbin. Fi ħdan l-azzjonijiet strutturali, ħafna drabi s-sussidji jingħataw għall-proġetti fuq il-livell reġjonali. L-iskala, id-disinn, l-iskeda u t-tipi ta’ benefiċjarji finali jistgħu jvarjaw b’mod sinifikanti bejn il-proġetti. F’dawn il-każijiet, il-Qorti tmur fuq il-post biex tivverifika jekk il-proġett ikunx fil-fatt twettaq (il-pont jew it-triq inbnewx), jekk il-pagamenti jkunux saru sewwa (jekk in-nefqa hix eliġibbli, jeżistux traċċi tal-verifika), jekk il-proċeduri ta’ sejħiet għall-offerti jkunux rispettati (jekk saritx sejħa għall-offerti, intagħżilx sew min jagħmel l-offerta), jekk il-verifiki mitluba jkunux saru, eċċ. Il-varjetà ta’ l-azzjonijiet strutturali toħloq ambitu għal differenzi fl-interpretazzjoni tar-regoli u fl-evidenza tal-verifka li jidher li jkun rifless fl-Istati Membri li jkollhom it-tendenza li jkunu jaqblu inqas mal-Qorti f’dawn il-każijiet milli f’każijiet li jikkonċernaw il-politika agrikola. Meta mbagħad il-Kummissjoni tagħmel segwitu tas-sejbiet tal-Qorti, din ukoll, xi drabi tieħu konklużjoni differenti minn dik tal-Qorti. Taqsimiet 4.1 u 4.2 jiġbru fil-qosor il-kummenti magħmula dwar is-sejbiet li jikkonċernaw il-politika agrikola u l-azzjonijiet strutturali. It-taqsimiet dwar ir-riżorsi proprji u l-għajnuna ta’ qabel l-adeżjoni ma kinux inklużi peress li kienu identifikati sejbiet sostantivi ftit wisq f'dawn iż-żewġ oqsma, u dan juri li dawn iż-żewġ setturi rċevew dikjarazzjoni ta' assigurazzjoni pożittiva mill-Qorti fl-2004. 4.1. Politika agrikola Għall-Istati Membri, tnejn minn tliet sejbiet sostantivi fi ħdan il-politika agrikola fl-2004 kienu relatati ma’ dikjarazzjoni li medda ta’ art hija akbar milli fil-fatt hi. Bejn wieħed u ieħor, id-differenza bejn il-wiċċ iddikkjarat u l-wiċċ imkejjel mill-Qorti matul il-verifika tagħha kien inqas minn 2% fi kwart tal-każijiet, kien bejn 2 u 10% f’nofs il-każijiet u iktar minn 10% fil-bqija tal-każijiet. In-numru totali tas-sejbiet sostantivi identifikati mill-Qorti huma relatati ma’ 11-il Stat Membru. Ħafna fosthom qablu mal-Qorti – minkejja li f’xi ftit każijiet qablu parzjalment biss minħabba inter alia differenza fl-opinjonijiet dwar il-metodi ta’ kejl. F’xi każijiet, is-sejbiet tal-Qorti wasslu għall-irkupru ta’ somom mill-bdiewa. Madankollu, f’diversi każijiet, l-Istati Membri m’għamlux l-irkupru minħabba li sabu li l-impatt finanzjarju tas-sejba kien żgħir wisq (il-Ġermanja kellha każ li jirrappreżenta inqas minn EUR 100). Għalkemm l-Istati Membri kellhom it-tendenza li jaċċettaw il-konklużjonijiet tal-Qorti, xi wħud indikaw li kienu mistennija/aċċettati devjazzjonijiet fil-kejl ta’ l-għelieqi. Xi drabi l-verifiki seħħew fis-sena agrikola sussegwenti meta l-bidwi jkun biddel l-użu u l-qsim ta’ l-għelieqi tiegħu, u jkun għamilha diffiċli biex terġa’ tinħoloq l-għalqa li kienet iddikkjarata oriġinarjament. F’każijiet oħrajn, il-bdiewa kienu ddikkjaraw id-daqs ta’ għalqa kif kienet irreġistrata fir-reġistru uffiċjali ta’ l-artijiet iżda dawn ir-reġistri ma kinux neċessarjament konformi mal-kejl magħmul mill-Qorti. Din il-problema tista’ tikber minħabba t-titjib kontinwu ta’ l-istrumenti ta’ kejl. Fl-aħħar nett, il-Ġermanja kellha każ fejn ibbażat l-opinjonijiet tagħha fuq il-medda mkejjla b’żewġ punti deċimali waqt li l-Qorti użat figura bi tliet punti deċimali. Fil-każ partikolari, dan kien biżżejjed biex biddel il-klassifikazzjoni tal-kejl minn wieħed aċċettabbli għal sejba. Tnejn minn 11-il Stat Membru ma qablux mal-Qorti. Sejba sostantiva waħda biss kienet attribwita lill-ewwel Stat Membru (l-Olanda) li ma qabilx mad-deċiżjoni tal-Qorti li kkunsidrat in-nuqqas ta’ prova għall-qtil ta’ baqra waħda bħala sejba għalkemm kienet provduta prova lill-Qorti wara l-missjoni ta’ verifika. Aktar sejbiet kienu attribbwiti lill-Istat Membru l-ieħor (il-Greċja) li, madankollu, sab li xi wħud mill-problemi bażiċi kienu ta’ natura temporanja (per eżempju, il-flus fil-kontijiet bankarji li jkunu għadhom ma tħallsux lill-produtturi jew mogħtija lura lill-baġit ta’ l-UE). Ma qabilx ukoll mal-Qorti dwar kwistjonijiet oħra bħal jekk bidwi kienx intitolat għal sussidju jekk ma jkollux il-kuntratt fuq biċċa art iżda jkun qabel fuq skambju ta’ art ma’ bidwi ieħor. 4.2. Azzjonijiet strutturali Fl-2004, l-Istati Membri kellhom it-tendenza li jaqblu mal-Qorti fi ftit iktar minn 1 minn 3 każijiet b’sejbiet sostantivi fi ħdan il-politika strutturali kontra madwar 2 minn 3 każijiet fi ħdan il-politika agrikola. Eżempji tipiċi fejn l-Istati Membri ma qablux jew ma qablux għal kollox mal-Qorti jinkludu l-klassifikazzjoni ta’ l-infiq (huwiex eliġibbli jew le), il-prova ta’ kofinanzjament u l-eżistenza ta’ traċċa tal-verifika. Jidher li kien hemm estremamemt ftit każijiet fejn il-Qorti sostniet li klassifikazzjoni ħażina ta’ l-infiq kienet intenzjonata u li għandha titqies bħala irregolarità. Madankollu, is-sejbiet indikaw bżonn li r-regoli jkunu kkjarifikati u jipprovdu iktar gwida f’dan il-qasam. Hekk kif indikaw l-awtoritajiet Belġjani f’każ speċifiku fejn ma qablux mal-Qorti “Sa fejn nafu aħna, il-kunċett tan-nefqa li mhix konformi mar-regoli ma ġiex diskuss jew definit fir-regolamenti li japplikaw għall-għajnuna strutturali tal-FSE [il-Fond Soċjali Ewropew], u huwa għalhekk neċessarju li tkun ikkunsidrata n-natura tal-bażi dwar in-nuqqas ta’ konformità tad-dikjarazzjoni ta’ l-infiq, partikolarment minħabba li l-awdituri nnifishom jirrikonoxxu li dan l-infiq ma jġibx miegħu irregolarità jew illegalità”. L-Istati Membri jindikaw ukoll id-diffikultajiet li jqumu mid-differenzi fir-rekwiżiti għall-istrutturi ta’ verifika u kontroll bejn il-perjodi ta’ programmar. Spanja semmiet li “meta l-awditur jikkonkludi li ‘t-traċċa tal-verifika jkollha nuqqasijiet’, dan jinvolvi l-applikazzjoni ta’ kunċetti għall-perjodu 1994-1999 li kienu għadhom ma ġewx definiti sal-perjodu 2000-2006.” Minbarra l-verifiki tat-trażazzjonijiet, il-Qorti ppruvat tivverifika jekk l-Istati Membri wettqux il-5% tal-verifiki obbligatorji, jiġifieri, il-verifika tal-proġetti li jirrappreżentaw 5% tal-valur ta' programm. Il-Qorti sabet li l-verifiki ħafna drabi kienu mdewmin u bbażati fuq analiżi tar-riskju mhux kompluta. L-Istati Membri fil-biċċa l-kbira rrikonoxxew li l-verifiki kienu mdewma iżda l-Iżvezja indikat li “m’hemm l-ebda rekwiżit taħt ir-Regolament li l-verifika b’rabta mal-fondi rispettivi għandhom jilħqu 5% f’xi punt parikolari.” Il-konsegwenzi finanzjarji tas-sejbiet sostantivi fi ħdan l-azzjonijiet strutturali kellhom it-tendenza li jvarjaw ħafna iktar mis-sejbiet sostantivi fi ħdan l-agrikoltura. F’xi każijiet, is-sejbiet jista’ ma jkollhomx konsegwenzi finanzjarji reali, per eżempju minħabba li l-infiq iddikjarat mill-Istat Membru u kkunsidrat bħala mhux eliġibbli mill-Qorti jitpatta b’nefqa addizjonali li ma tkunx għadha ġiet iddikjarata. Dawn il-każijiet huma kkjarifikati fis-segwitu tal-Kummissjoni. Dan jiġi wkoll mill-kwistjoni tal-multiannwalità. Bħala eżempju, il-Ġermanja kellha każ fejn irrikonoxxiet is-sejba u kkoreġieta billi applikat tnaqqis fuq it-talba ta’ pagament li kien imiss. Ma kinitx se taċċetta li s-sejba twassal għal telf finanzjarju lill-baġit ta’ l-UE peress li s-sejba, fl-aħħar mill-aħħar, kienet skoperta meta l-evidenza ta’ l-infiq kienet verifikata fl-għeluq finali, jekk mhux qabel. Madankollu, il-Qorti sostniet li – fir-rigward tad-data tal-verifika – kien hemm sejba. 5. Konklużjoni Il-Kummissjoni tilqa’ l-ħafna risposti sħaħ mingħand l-Istati Membri. Dan ir-rispons annwali mill-Istati Membri jipprovdi opportunità siewja biex jiġu indirizzati l-kwistjonijiet orizzontali marbuta mar-Rapport Annwali tal-Qorti ta’ l-Awdituri. Fuq il-bażi tar-risposti ta’ l-eżerċizzju ta’ l-2004, il-Kummissjoni tixtieq tiġbed l-attenzjoni dwar erba’ kwistjonijiet: 1. Xi Stati Membri sabu li ma kienx sodisfaċenti li r-risposti tagħhom ma kinux riflessi fir-Rapport Annwali ta’ l-2004 tal-Qorti ta’ l-Awdituri. Parzjalment, dan ġara minħabba d-data ta’ skadenza stretta li għandha tkun irrispettata mill-Qorti ta’ l-Awdituri meta tipprepara r-Rapport Annwali tagħha. Fil-kunsiderazzjonijiet dwar kif ikun hemm użu aħjar ta’ l-għarfien espert ta’ l-Istituzzjonijiet Supremi ta’ Verifika nazzjonali u kif jinkiseb metodu ta’ verifika waħda[15], din il-problema partikolari għandha tkun indirizzata. 2. Xi Stati Membri kkummentaw dwar l-istruttura ta' kontroll kif ukoll il-metodu tad-DAS innifsu, billi indikaw li - fl-opinjoni tagħhom - il-benefiċċji ma' kinux jikkorrispondu ma' l-infiq. Din il-kwistjoni għandha tkun indirizzata fuq livell operazzjonali meta jkun stimat l-infiq tal-kontrolli[16] iżda wkoll fuq livell strateġiku meta jkunu diskussi r-riskji li jistgħu jkunu tollerati[17]. 3. L-analiżi iktar kwalitattivi tas-sejbiet sostantivi fi ħdan l-oqsma tal-politika agrikola u ta’ l-azzjonijiet strutturali saru bl-għan li jkunu identifikati xejriet fl-Istati Membri. L-analiżi turi li hemm bżonn li jkunu riżolti jew ikkjarifikati kwistjonijiet bħal: 1) liema hu l-metodu xieraq għall-kejl tad-daqs ta’ l-għalqa, 2) x’inhi n-nefqa eliġibbli fi ħdan l-azzjonijiet strutturali, 3) meta għandhom isiru l’hekk imsejjħa verifiki ta’ 5% għall-azzjonijiet strutturali. Minħabba din l-inċertezza, jista’ jkun il-każ li fis-segwitu tagħha, il-Kummissjoni ma tkunx tista’ tikkonferma s-sejbiet tal-Qorti. Dawn il-kwistjonijiet huma, f’kuntest usa’, nuqqasijiet fis-setturi speċifiċi li huma wkoll maħsuba li jkunu indirizzati mill-Pjan ta’ Azzjoni[18]. 4. L-Istati Membri għandhom it-tendenza li ma jaqblux ma’ ħafna iktar mis-sejbiet tal-Qorti f’dak li għandu x’jaqsam ma’ l-azzjonijiet strutturali milli mal-politika agrikola. Ir-raġuni għal dan tista’ tkun li l-Istati Membri u l-Qorti ma jaqblux dwar x’għandu jkun ikkunsidrat bħala azzjoni ħażina f’dan il-qasam. Jew jista’ jkun li l-Istati Membri u l-Qorti ma jaqblux fuq il-livell tar-riskju li għandu jkun aċċettat fi ħdan l-azzjonijiet strutturali. Peress li l-kampjun tal-Qorti kien maħsub biex jivverifika t-tranżazzjonijiet individwali – u mhux biex jivverifika jekk is-sistemi kinux fis-seħħ u kienux jaħdmu – ma setgħux ikunu stabbiliti r-raġunijiet għan-nuqqas ta' qbil. Dan jenfasizza l-bżonn li jkun hemm djalogu interistituzzjonali dwar ir-riskji li għandhom ikunu tollerati fit-trażazzjonijiet ta’ bażi u l-effetti li dan jista’ jkollu fuq il-metodu tad-DAS tal-Qorti[19]. Mhux biss il-Kummissjoni u l-Istati Membri, iżda wkoll il-Qorti ta’ l-Awdituri u sa ċertu punt l-Istituzzjonijiet Supremi ta’ Verifika nazzjonali jeħtieġ li jimpenjaw ruħhom biex isolvu l-kwistjonijiet mqajjma mill-Istati Membri. Qafas għal din il-kooperazzjoni huwa stabbilit mill-Pjan ta’ Azzjoni li jiddefinixxi 16-il azzjoni speċifika li għandhom ikunu implimentati matul l-2006 u l-2007 – ovvjament b’rispett sħiħ lejn ir-rwol, ir-responsabbiltajiet u l-indipendenza ta’ dawk kollha kkonċernati. [1] Ir-rapport kien ippubblikat fil-Ġurnal Uffiċjali C 301 tat-30.11.2005. Huwa disponibbli fuq il-websajt tal-Qorti: www.eca.eu.int. [2] L-Artikolu 143(6) tar-Regolament Finanzjarju applikabbli għall-baġit ġenerali tal-Komunitajiet Ewropej, ir-Regolament tal-Kunsill (KE, Euratom) Nru 1605/2002 tal-25.6.2002. [3] Ara l-ittra tal-15 ta’ Frar mill-Viċi President KALLAS lis-Sur Karl-Heinz GRASSER, President ta’ l-ECOFIN. [4] COM(2006) 9 tas-17 ta’ Jannar 2006. [5] L-Artikolu 143(5). [6] L-analiżi fuq il-bażi ta’ dan ir-rapport sommarju jinsabu fid-Dokument ta’ ħidma mill-Kummissjoni: Analiżi tar-risposti ta’ l-Istati Membri lill-Qorti ta’ l-Awdituri Rapport Annwali 2004 (SEC(2006) 524). [7] Dikjarazzjoni ta’ Sejbiet Preliminari. [8] Jiġifieri, is-sejbiet b’konsegwenzi finanzjarji għall-baġit ġenerali ta’ l-Unjoni Ewropea. [9] S’issa l-Qorti kienet obbligata mir-Regolament Finanzjarju (Artikolu 143(2)) li titrażmetti l-osservazzjonijiet tagħha lill-Istati Membri qabel il-15 ta’ Lulju. Mis-sena finanzjarja 2005 il-quddiem, l-iskadenza hi fil-15 ta’ Ġunju. [10] Azzjoni 7: Il-promozzjoni ta’ l-aħjar prattiċi biex jiżded il-bilanċ bejn l-infiq u l-benefiċċji tal-verifiki fuq il-livell tal-proġetti. Azzjoni 8: L-iffaċilitar ta’ aktar assigurazzjoni minn IVS. Azzjoni 9: Il-ħolqien ta’ għodod effettivi biex jinqasmu l-verifiki u r-riżultati tal-verifiki u biex jiġi promoss metodu b’verifika waħda. [11] Ara l-Artikolu 248(1) tat-Trattat li jistabbilixxi l-Komunità Ewropea. [12] Ara l-paragrafu 1.46 fir-Rapport Annwali 2004. [13] Din id-dikjarazzjoni hija inkluża bħala taqsima (D) fir-rapport tal-verifika tal-baġit nazzjonali għall-2004. [14] Azzjoni 3: It-tfassil u l-armonizzazzjoni aħjar tal-preżentazzjoni ta' strateġiji ta' kontroll u l-evidenza li tipprovdi assigurazzjoni raġonevoli. Azzjoni 4: Il-bidu ta’ djalogu interistituzzjonali dwar ir-riskji li għandhom ikunu tollerati fit-tranżazzjonijiet. Azzjoni 7: Il-promozzjoni ta’ l-aħjar prattiċi biex jiżded il-bilanċ bejn l-infiq u l-benefiċċji tal-verifiki fuq il-livell tal-proġetti. Azzjoni 8: L-iffaċilitar ta’ aktar assigurazzjoni minn IVS. Azzjoni 10: Stima inizjali u analiżi ta’ l-infiq fuq il-kontrolli. [15] Azzjonijiet 8 u 9 fil-Pjan ta’ Azzjoni. [16] Azzjoni 10 fil-Pjan ta’ Azzjoni. [17] Azzjoni 4 fil-Pjan ta’ Azzjoni. [18] Azzjonijiet 12-16 fil-Pjan ta’ Azzjoni. [19] Azzjonijiet 3 u 4 fil-Pjan ta’ Azzjoni.